“Ǎ Ńtondôbə, Zambá Ísraɛ̂l, təge ai Zambá ḿfə̄ á nə̄ anə́ wā tɔ á yób tɔ á sí nə́ a baala amvóé ai mvam ású bə́síé bóē yā báwulu á mís móe ai ǹnə́m wábán ósə. 15O ngádzála ású étúgā dzóe Dávid, ésīá wama, mə́tīŋ yā ó ngālíg nyē, é mam mə́sə ó ngáfala ai anyu dóe, ó man yǎ mɔ bɔ ámōs dī ai wɔ́ wóe[9]. 16Ńdɔ̄ hḿ ǎ Ńtondôbə Zambá Ísraɛ̂l, dzálága ású étúgā dzóē Dávid, ésīā wama, ńkɔ́bɔ ó ngákad nyé naa: “Mod yǎ bod bóe ǎ yǐ kig dzə́man nə́ a tɔbɔ á mís máma êtɔá ńkúkúmá Ísraɛ̂l, lâyi hə nâ bɔ́n bóe bə́ bɔ ókála á məzěn mábán ai ḿbāālán báyi baalǎ Mvéndé dzama, ḿból ó ngāwulu ósū wáma. 17Étɔ̄á dzī, ǎ Ńtondôbə, Zambá Ísraɛ̂l, ebúg dzóe é yénéŋē bə́bə́lá, édzí yā ó ngākɔ́bɔ ai etúgā dzóe Dávid ! 18Hədá yə Zambá a nə á fɔ̄ɔ̄ dzǎm tɔbɔ ai bod fǔfulu á sí mú[10] ? Bəbə́gə̄ nâ, yób ai yób yā yób byá sə́ kig yəan ai nyé ngaman hḿ ai é Ndá yǎ mə́ mān yǎ lōŋ nyī ! 19Hədá vógólo ngogolán etúgā dzóe, ai zǎg dzīē, ǎ Ńtondôbə, Zambá wama, bíége ǹyón wóé ai é ngogolán yǎ étúgā dzóē yā kogolan ai wa ! 20Mís móe mə́ yóóbo ai alú ai amǒs á é Ndá nyí, é vóm yā ó ngākag nâ wayi tə́lē dzwé dóe. Vógólo ngogolán yǎ étúgā dzóē yábɔ é vóm nyú. " Ngogolán Salomóŋ ású ńgúmá áyɔŋ ásə 21Bíége zǎg etúgā dzóe ai ayɔŋ dóe Ísraɛ̂l, á bákogolan é vóm nyú. Waa, vógolo á ó tɔá wē, á yób étēdē wé, vógóló ó dzǔ fə. 22Ngə́ mod a sə́m ábə mǎnyāŋ wōē, a kaní ḿbə̂ sɔŋ ábə̄ nyé a sɔ́ɔ́, ǎ ngakálan miǹkál míé ósū álatâr yǎ é Ndá nyí,